Gedagte vir die dag: Geloof het voeteFoto: adam-le-sommer-unsplash.com Die wat op die Here wag, kry nuwe krag; hulle vaar op met vleuels soos die arende; hulle hardloop en word nie moeg nie, hulle wandel en word nie mat nie. (Jesaja 40:31) Die meeste van ons sal nie geroep word om die evangelie te gaan verkondig in ’n ander land nie. Jou sendingveld is daar waar jou gesin en familie is. Dit is in jou eie huis. Die plek waar jy werk is ook ’n vrugbare sendelingveld. Oswald Chambers het gesê deesdae is dit nie meer die fisiese skeiding wat moeilik is nie, maar wel die siels- en geestelike skeiding. Wat hy hiermee bedoel, is juis dít waaroor ons gister gepraat het. Soms is dit moeiliker om ’n getuie vir Jesus in jou eie huis te wees as om sendingwerk iewers oorkant die waters te doen. Dit is hoekom die wortel van geloof die kennis van ’n Persoon is. Hoe meer jy Jesus leer ken, hoe meer passievol sal jy oor Hom word. Jesus was passievol wat sy roeping hier op aarde betref. Sy roeping was om vir my en vir jou te red. Die Fariseërs en die Sadduseërs het Jesus gehaat. Hoekom? Op grond van sy geloof: Hy het daarop aanspraak gemaak dat Hy God in vlees was. Soos jy weet, het hulle nie daarvan gehou nie; daarom het hulle Hom gekruisig. As jy vir sommige mense vertel dat Jesus God is, haat hulle jou ook net soos hulle Hom gehaat het. Dit is die kruks. Jesus sê in Lukas 21:17: “Julle sal gehaat wees deur almal ter wille van my Naam.” Jesus het ook in Matteus 5:11 gesê: “Salig is julle wanneer die mense julle beledig en vervolg en valslik allerhande kwaad teen julle spreek om My ontwil.” Maak dus seker dat dit om sy Naam ontwil is en nie omdat jy kontroversieel of dwars wil wees nie. Wees nederig en wandel in geloof; dan sal die Here van geloof saam met jou wandel. Geloof moet voete hê. Dit is ’n “werk”-woord. Geloof vra aksie. Jy is dalk nie altyd lus nie, maar dit is waar liefde en gehoorsaamheid inskop. My Vader, ek dank U vir die belofte in u Woord wat my verseker dat as ek op die Here wag, ek nuwe krag sal kry. Ek sal opvaar met vleuels soos dié van ’n arend; ek sal hardloop en nie moeg word nie; ek sal loop en nie mat word nie. Amen. Bron: In stilwees en vertroue deur Angus Buchan Uitgewer: Christelike Uitgewersmaatskappy/CUM